Folketing
2008-12-05

Det foreslås, at man reducerer den finansielle og erhvervsrettede bistand med 1,1 mia. kr. i 2009, og det ville efter vores opfattelse være at gå stik imod de anbefalinger, som såvel de afrikanske medlemmer som de danske medlemmer af Afrikakommissionen er kommet med, nemlig at vi skal fokusere på at fremme økonomisk vækst og på den private sektor. Derfor vil vi ikke være med til den omprioritering, som Socialdemokratiet anviser som finansiering. Men som jeg startede med at sige, er vi meget enige i intentionerne i forslaget, og vi vil gerne forpligte os til at arbejde for en målrettet indsats til fremme af frihedsrettigheder og folkestyre samt på et opgør med principperne om, at bistandsmidlerne ikke må bruges til direkte støtte til politiske partier og opbygning af politiske partier i udviklingslandene. Vi må derfor afvise beslutningsforslaget, men vi må dog afvise beslutningsforslaget med henvisning til de først nævnte grunde.